Medicii de la Spitalul Sfântul Ioan din București au reclamat la poliție nereguli grave ale managementului în lupta cu coronavirus. Procurorii au deschis dosar penal/ UPDATE Reacția conducerii spitalului

Procurorii de la Parchetul Judecătoriei Sectorului 4 din Capitală au anunțat marți deschiderea unui dosar penal pentru zădărnicirea combaterii bolilor și abuz în serviciu după ce mai multe cadre medicale de la Spitalul de Urgență Sfântul Ioan din Capitală au depus plângeri împotriva conducerii.

Potrivit surselor G4Media.ro, medicii au reclamat că nu s-au luat măsuri reale de prevenție pentru infectare cu Covid-19, nu există dotare pentru asigurarea prevenției, precum și că 30 de cadre medicale ar fi fost obligate să participe la raportul de gardă într-o încăpere de dimensiuni mici și să viziteze saloanele.

De asemenea, medicii de la Sfântul Ioan au reclamat și faptul că ar fi fost obligați să participe la cursuri și colocvii, chiar și după ce Ministerul Sănătății a sistat aceste evenimente.

Update ora 12.50: Într-o reacție, conducerea Spitalului ”Sfântul Ioan” susține că s-au luat toate măsurile organizatorice și de prevenție necesare în conformitate cu prevederile legale.

”Colectivul Spitalului Clinic de Urgență ”Sfântul Ioan” a luat act de informațiile difuzate în spațiul public cu privire la activitatea întreprinsă și măsurile luate în cadrul instituției noastre.

Remarcăm faptul că, într-un asemenea moment de interes național, anumite persoane aleg să recurgă la acuzații nefondate, bazate pe interese personale și orgolii meschine, și care ajung să știrbească spiritul de sacrificiu și simțul civic al cadrelor medicale din toată țara.

Pe marginea aspectelor apărute în media, dorim să facem următoarele precizări:

– Până în acest moment nu s-a confirmat niciun caz de infecție cu COVID-19 în unitatea noastră.

– S-au luat toate măsurile organizatorice și de prevenție necesare în conformitate cu normele legale și dispozițiile emise de instituțiile abilitate. Aceste măsuri au fost aduse la cunostința întregului personal medical, prin documente oficiale și procese verbale semnate.

– Dintre măsurile întreprinse, menționăm achiziția de echipamente de protecție și materiale sanitare necesare cadrelor medicale în vederea tratării eventualelor cazuri de Covid-19, asigurarea de circuite separate pentru 6 paturi de terapie intensivă menite a primi pacienții critici cu această patologie, eliberarea și igienizarea unei secții de 25 de paturi situată la parterul spitalului, pregătită a primi cazurile de Covid.

– Din punct de vedere al activității didactice, cursurile și lucrările practice cu studenții au fost suspendate în momentul emiterii respectivei decizii de către Universitatea de Medicină și Farmacie ”Carol Davila”, București

– Mai mult decât atât, spitalul nostru a fost oferit ca și exemplu de către presă datorită promptitudinii cu care a organizat în cadrul Unității de Primiri Urgențe a triajului destinat identificării și izolării pacienților suspectatți de infecție cu coronavirus.

– Punem la dispoziția eventualelor organe de control/anchetă întreaga documentație necesară pentru a elucida pe deplin această problemă.

– În urma soluționării corecte a acestor calomnii, ne rezervăm dreptul să acționăm în instanță persoanele vinovate de afectarea gravă a imaginii publice a spitalului. Considerăm a deveni incidente în această situație prevederile penale care reglementează și sancționează infracțiunea de inducere în eroare a organelor judiciare.

– Lăsând la o parte acest moment trist pentru imaginea lumii medicale, dorim să asigurăm opinia publică că vom continua să facem toate eforturile pentru asigurarea unor servicii medicale de calitate care să facă posibilă depășirea crizei cu care se confruntă societatea românească.

Conducerea Spitalului Clinic de Urgență ”Sfântul Ioan”, București”

Comunicatul integral al Parchetului:

”Parchetul de pe lângă Judecătoria Sectorului 4 Bucureşti aduce la cunoştinţa opiniei publice următorul comunicat:

Pe rolul Parchetului de pe lângă Judecătoria Sectorului 4 Bucureşti a fost înregistrat la data de 23.03.2020 dosarul penal nr. 2297/P/2020, în care se efectuează cercetări sub aspectul săvârşirii infracţiunilor de zădărnicirea combaterii bolilor prev. de art. 352 C.p.şi abuz în serviciu prev. de art. 297 C.p., ca urmare a sesizării venite la DGPMB – Secţia 26 Poliţie din partea mai multor cadre medicale din Spitalul Clinic de Urgenţă Sf. loan din Bucureşti cu privire la existenţa unui cadru organizatoric defectuos ce nu ar corespunde măsurilor privitoare la prevenirea sau combaterea bolilor infectocontagioase.

Urmare a plângerii înregistrate, procurorii din cadrul Parchetului de pe lângă Judecătoria Sectorului 4 Bucureşti au dispus administrarea cu celeritate a probelor necesare lămuririi aspectelor sesizate.

Precizăm că activităţile procedurale efectuate în timpul urmăririi penale sunt reglementate de Codul de Procedură Penală şi au drept scop administrarea probatoriului cu respectarea drepturilor şi garanţiilor procesuale, precum şi a prezumţiei de nevinovăţie.”

Foto: Spitalul Sfântul Ioan din București